ચાલુ વર્ષ કુદરતી આપત્તિઓની રીતે ખૂબ જ ખરાબ રહ્યું. દક્ષિણ આફ્રિકા, બ્રાઝિલ અને સોમાલિયામાં દુષ્કાળ પડ્યો તો ભારતમાં- ખાસ કરીને બિહાર, ગુજરાત અને પશ્ચિમ બંગાળમાં આ ચોમાસામાં અતિવૃષ્ટિ અને પૂર જોવાં મળ્યાં. અમેરિકામાં ઑગસ્ટમાં વાવાઝોડા હાર્વેના કારણે ભયંકર નુકસાન થયું. અમેરિકનો માનવતા ભૂલી લૂંટફાટ કરતાં પણ જોવા મળ્યાં. જોકે મુંબઈમાં લોકોએ પોતે જ્યાં રહેતા હોય તે વિસ્તારમાં પૂરમાં ફસાયેલા લોકોને પોતાના ઘરે આશરો લેવા ટ્વિટર પર આમંત્રણ આપી માનવતા દાખવી. ચીનમાં પણ જૂન માસમાં પૂરના લીધે અઢાર હજાર ઘરો નાશ પામ્યાં હતાં. પડોશી પાકિસ્તાનના કરાચીમાં પણ નદીઓ તોફાની બનતાં ઓછામાં ઓછા ૨૩ લોકોનાં મૃત્યુ થયાં હતાં. ગત માસમાં ગ્રીસમાં પણ મોટા પ્રમાણમાં પૂર જોવાં મળ્યાં જેમાં ૨૧ લોકોનાં મૃત્યુ થયાં હતાં. મારિયા નામના વાવાઝોડાએ પુએર્તો રિકોમાં ભયંકર વિનાશ સર્જ્યો હતો. ૨૦ નવેમ્બરના રોજની માહિતી પ્રમાણે, આ વાવાઝોડાના લીધે ઓછામાં ઓછા ૫૪૭ લોકોનાં મૃત્યુ થયાં છે જેમાંથી ૪૯૯ તો એકલા પુએર્તો રિકો, પાંચ ડોમિનિયન રિપબ્લિક અને ચાર અમેરિકામાં મૃત્યુ પામ્યાં હતાં.